VYSOKÉ TATRY. Príslušníci Kriminálneho úradu finančnej správy východ Košice oznámili vo štvrtok pár minút po 13. hodine na operačné stredisko Krajského riaditeľstva Policajného zboru v Prešove, že v Tatranskej Kotline bola pri kontrole osobného motorového vozidla spozorovaná munícia.
Informovala o tom prešovská krajská policajná hovorkyňa Jana Migaľová s tým, že vo vozidle sa nachádzali dve osoby, 50-ročný vodič Emil a 40-ročný Ľubomír ako spolujazdec.
"Muníciu našli pri potoku medzi Tatranskou Kotlinou a Ždiarom pri zbere železa. Na miesto bola okamžite privolaná hliadka, ktorá miesto zabezpečila do príchodu pyrotechnika. Ten určil, že ide o 82-milimetrovú delostreleckú mínu ruskej výroby z obdobia druhej svetovej vojny," uviedla hovorkyňa.
Mína bola zaistená a prevezená na zneškodnenie.
Polícia v tejto súvislosti opätovne upozorňuje občanov, aby v prípade nálezu munície v žiadnom prípade s ňou nemanipulovali.
"Nález je potrebné okamžite ohlásiť na ktoromkoľvek policajnom oddelení, resp. na známom telefónnom čísle 158. Do príchode polície je nutné zabezpečiť miesto nálezu pred prípadným vstupom ďalších osôb," uzavrela Migaľová.
[content type="fb" stype="fanpage" url="https://www.facebook.com/pages/Vysok%C3%A9-Tatry-na-Facebooku/342066954819"][/content]